FI Euroopan unionin virallinen lehti CE 84/128

(2004/C 84 E/0165)

KIRJALLINEN KYSYMYS P-3990/03

esittäjä(t): Diana Wallis (ELDR) komissiolle

(18. joulukuuta 2003)

Aihe: Tarjousasiakirjojen postittaminen ja niiden toimittaminen eteenpäin

Onko komissio tietoinen, että sen käyttämä järjestelmä tarjousten tekemiseksi esimerkiksi käännöstöitä varten syrjii niitä tarjouksen tekijöitä, jotka toimivat valtiossa, jossa ei ole kansallista kirjattujen kirjeiden postitusjärjestelmää? Kirjattuna kirjeenä lähetettyjen tarjousten käsiteltäväksi ottaminen ratkaistaan sen mukaan, milloin ne on jätetty postin kuljetettavaksi. Isosta-Britanniasta ja muista maista, joissa sellaista järjestelmää ei ole, lähetettyjen tarjousten käsiteltäväksi ottaminen ratkaistaan kuitenkin vastaanottamisajankohdan mukaan. Tämä johtaa siihen, että tarjouksen tekijöiden kohtelu on syrjivää ja tarjouksen tekijän mahdollisuudet ovat riippuvaisia siitä, käytetäänkö kirjattua kirjettä vai ei. Kun mahdollisuutta ei ole, ainoa täysin turvallinen vaihtoehto on, että tarjouksentekijä toimittaa tarjouksen perille henkilökohtaisesti. Onko komissiolla ehdotuksia tämän eriarvoisen tilanteen korjaamiseksi?

Michaele Schreyerin komission puolesta antama vastaus

(6. helmikuuta 2004)

Komissio haluaa korostaa, että talousarviosta kokonaan tai osittain rahoitettavissa julkisissa hankinnoissa on noudatettava avoimuuden, suhteellisuuden, tasapuolisen kohtelun ja syrjimättömyyden periaatteita varainhoitoasetuksen 89 artiklan 1 kohdan (1) mukaisesti.

Komission hankintamenettelyissä käytettävistä lähetystavoista säädetään varainhoitoasetuksen soveltamissääntöjen 143 artiklassa.

Ja niiden perusteella tarjoaja voi toimittaa tarjouksensa:

a) joko postitse; tarjouskilpailuasiakirjoissa on tässä tapauksessa täsmennettävä, että lähetyspäiväksi katsotaan kirjatun kirjeen postileiman päivämäärä;

b) tai asianomaisen toimielimen yksikköön henkilökohtaisesti tai edustajaa, esimerkiksi yksityistä lähettipalvelua käyttäen; tarjouskilpailuasiakirjoissa on tässä tapauksessa täsmennettävä 130 artiklan 2 kohdan a alakohdassa tarkoitettujen tietojen lisäksi yksikkö, jolle tarjoukset toimitetaan päivättyä ja allekirjoitettua kuittia vastaan.

Tarjoajan valinnanvapaus takaa edellä mainittujen periaatteiden noudattamisen. Lisäksi kirjattu lähetys kuuluu yleisiin postipalveluihin, joiden täytyy olla postipalveluja koskevan direktiivin (2) mukaan asiakkaiden käytettävissä kaikissa jäsenvaltioissa.

Royal Mail -postilaitoksen, joka on täysin valtion omistama osakeyhtiö, on toimilupansa mukaisesti tarjottava kirjattua lähetystä vastaavaa palvelua (nk. ”registered (signed for) deliver”), johon kuuluu postitustodistuksen antaminen. Palvelua on tarjottava kaikissa Yhdistyneen kuningaskunnan postitoimistoissa maan sisäisessä ja ulkomaan postiliikenteessä.

(1) Komission asetus (EY, Euratom) N:o 2342/2002, annettu 23 päivänä joulukuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä, EYVL L 357, 31.12.2002.

(2) Euroopan parlamentin ja neuvoston direktiivi 2002/39/EY, annettu 10 päivänä kesäkuuta 2002, direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi, EYVL L 176, 5.7.2002.